CELEX: 62021TN0012
Language: mt
Date: 2021-01-14 00:00:00
Title: Kawża T-12/21: Rikors ippreżentat fl-14 ta’ Jannar 2021 – PJ vs EIT

8.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 79/34
            
         
      Rikors ippreżentat fl-14 ta’ Jannar 2021 – PJ vs EIT
      (Kawża T-12/21)
      (2021/C 79/43)
      Lingwa tal-kawża: il-Franċiż
      
         Partijiet
      
      
         Rikorrent: PJ (rappreżentant: N. de Montigny, avukat)
      
         Konvenut: L-Istitut Ewropew tal-Innovazzjoni u t-Teknoloġija
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tas-17 ta’ Diċembru 2020 li biha d-direttur eżekuttiv irrifjuta lir-rikorrenti l-benefiċċju tal-eċċezzjonijiet għall-projbizzjoni tat-telexogħol lil hinn mill-pajjiż tal-impjieg u ċaħad it-talba tagħha għal telexogħol mill-pajjiż tal-oriġini tagħha mressqa fil-15 ta’ Diċembru 2020;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka żewġ motivi.
      
                  1.
               
               
                  L-ewwel motiv ibbażat fuq il-ksur, minn naħa, tal-Artikolu 5.1.b tal-Linji Gwida applikabbli għall-Kummissjoni u trasposti għall-EIT u, min-naħa l-oħra, tad-drittijiet miksuba mir-rikorrenti. Ir-rikorrenti sussegwentement tinvoka l-ksur tal-obbligu ta’ premura tal-amministrazzjoni. Ir-rikorrenti tinvoka wkoll l-interpretazzjoni arbitrarja tal-kunċett ta’ “restrizzjonijiet ta’ safar”, in-nuqqas ta’ prevedibbiltà u ta’ ċertezza legali, il-ksur tal-interpretazzjonijiet nazzjonali ta’ dawn l-istess miżuri sanitarji implimentati f’kull Stat Membru. Finalment, ir-rikorrenti tinvoka l-ksur tad-dritt għall-ħajja privata u tal-familja, in-nuqqas ta’ teħid inkunsiderazzjoni tas-sitwazzjoni tagħha lil hinn minn kull interess reali u ġġustifikat tas-servizz u l-ksur sproporzjonat tal-interessi tagħha.
               
            
                  2.
               
               
                  It-tieni motiv, ibbażat fuq eċċezzjoni ta’ illegalità tar-regoli fis-seħħ f’każ li għandu jitqies li dawn ma jawtorizzawx lir-rikorrenti tagħmel telexogħol mill-pajjiż tal-oriġini tagħha fis-sitwazzjoni tagħha minħabba l-ksur tal-prinċipji ta’ ugwaljanza fitt-trattament, tad-dritt għall-ħajja privata u tal-familja, tal-benessri fuq il-post tax-xogħol, tal-prinċipju ta’ ċertezza legali u ta’ prevedibbiltà. Ir-rikorrenti tinvoka wkoll il-forza maġġuri u l-ksur tal-Artikolu 52 tal-Karta tad-Drittijiet Fundamentali tal-Unjoni Ewropea sa fejn ir-restrizzjoni fuq id-drittijiet tagħha hija illeġittima u sproporzjonata.